b'\n_START_ARTICLE_\nCiper\n_START_SECTION_\nRazvoj po tur\xc5\xa1ki zasedbi dela Cipra\n_START_PARAGRAPH_\nZasedba je s seboj pripeljala katastrofalne posledice. Tiso\xc4\x8di so bili umorjeni in preko 160.000 gr\xc5\xa1kih Cipr\xc4\x8danov, ki so \xc5\xbeiveli na severu otoka, je bilo pregnano iz doma\xc4\x8dega kraja in so postali begunci na lastnem otoku, od tega jih je 20.000 \xc5\xbeivelo v enklavi na zasedenem delu in so bili zaradi tur\xc5\xa1kega pritiska ter zastra\xc5\xa1evanja oropani osnovnih \xc4\x8dlovekovih pravic. Postopoma so bili  prisiljeni zapustiti svoje domove in se preseliti na vladno kontrolirana podro\xc4\x8dja otoka. V enklavi danes \xc5\xbeivi le \xc5\xa1e okoli 500 prebivalcev. Kot posledica invazije je bilo izgubljeno 70\xc2\xa0% gospodarskega potenciala, 30\xc2\xa0% prebivalstva je brezposelnega. Cipr\xc4\x8dani tur\xc5\xa1ke narodnosti pa so se zaradi tur\xc5\xa1ke politike etni\xc4\x8dne lo\xc4\x8ditve, morali preseliti v zasedeni del Cipra. Med in po invaziji je izginilo 1474 gr\xc5\xa1kih Cipr\xc4\x8danov, vojakov in civilistov. Mnogi Grki so bili aretirani tudi v Tur\xc4\x8diji in njih usoda \xc5\xa1e danes ni znana. Tur\xc4\x8dija je naseljevala na sever otoka prebivalstvo iz Tur\xc4\x8dije, tega je sedaj dvakrat ve\xc4\x8d, kot je bilo prej Cipr\xc4\x8danov tur\xc5\xa1ke narodnosti-(87.900). Na zasedenem delu otoka je uni\xc4\x8deno tudi veliko bogate kulturne dedi\xc5\xa1\xc4\x8dine in verskih objektov. Mednarodne organizacije pozivajo k spo\xc5\xa1tovanju \xc4\x8dlovekovih pravic vseh Cipr\xc4\x8danov in k neodvisnosti, suverenosti in teritorialni integriteti Cipra. Evropsko sodi\xc5\xa1\xc4\x8de za \xc4\x8dlovekove pravice je obto\xc5\xbeilo vlado Tur\xc4\x8dije za grobo in sistemati\xc4\x8dno kr\xc5\xa1itev \xc4\x8dlovekovih pravic.'